Vardas, pavardė

|  |
| --- |
|  |

Klasė

|  |
| --- |
|  |

Užduoties apžvalga

1. Perskaitykite Gintaro Beresnevičiaus teksto ištrauką.
2. Apibūdinkite teksto tematiką, pagrįskite arba paneikite tekste keliamų problemų aktualumą.
3. Išsakykite savo požiūrį į keliamas problemas, pagrįskite, kodėl taip manote.
4. Kalbėdami mintis dėstykite nuosekliai ir aiškiai.
5. Kalbėkite taisyklingai, laikykitės kalbėjimo etikos reikalavimų.
6. Savo kalbą įrašykite ir ją į(si)vertinkite pagal VBE vertinimo [kriterijus](https://www.nsa.smm.lt/wp-content/uploads/2024/02/2024_LKL_TP1_vertinimokriterijai_TVIRTINTI.redJU_.pdf).

**Gintaras Beresnevičius. „Užgavėnių kaukė“ (ištrauka)**

Kada per Užgavėnes siaučia kaimo tradicijas vaidinanti trupė, ji netgi miestuose šiek tiek įsijaučia į ožį, gervę, giltinę. Nieko nuostabaus. Po kauke tu tampi kitu. Visi paaiškinimai, iš kur koks Užgavėnių personažas kilęs, iš dalies beprasmiai. Bet nėra abejonių, kad Užgavėnių personažai kitados vaizdavo dievus ir demonus; juk tą patį vaizdavo ir kaukėti antikos teatro aktoriai. Ką gi šiuo atveju duoda kaukė? Užgavėnių kaukės?

Atsakymas „susitapatinimą“ dar nelabai ką nusako. Kaukė ne vien susitapatinimas. Kaukė pirmiausia nuasmenina. Tai sąlyga, kuri leidžia įeiti į meditacijos ar galbūt transo būklę. Visų apsvaigimų, transų, narkotikų, ritualų tikslas yra nuasmeninimas. Visa kita – paskui. Kada žmogus užsideda kaukę, jis išeina į transo zoną vien dėl to, kad jis jau nebe žmogus, jis kaukė, jis demonas. Jis su savimi neturi nieko bendra. Tą patvirtina ir tai, kad žmogus / kaukė juda jam nebūdingu žingsniu (garnio, gervės), kerėpliškai, neįprasta nei jo eisena, nei rankų padėtis. Dar daugiau. Ir balsas, kuriuo jis apie save praneša, nebepriklauso jam. Jis arba gerklinis, arba cypiantis, arba riaumojantis, bet jau nebe paties žmogaus, o kaukės, demono balsas.

Kitokie judesiai, kitokie balsai, be to, transinis šokis, kurio žingsniu staipydamasi traukia Užgavėnių procesija, yra po kaukėmis eliminuotas žmogiškumas. Jo vieton eina demoniškai žvėriškas elgesys; ir žmogus save atiduoda laisvam kaukės simbolizuojamo antgamtinio personažo reiškimuisi. Nesvarbu, ar kaip Tibete išties tikima, kad per tam tikrus ritualinius šokius su kaukėmis į lamą ar šamaną nusileidžia dievybė – vis vien turime rezultatą: su dievybe ar demonu suartėjama maksimaliai, kiek tas žmogus gali. O tam, kad jam būtų lengviau, <...> žmogų / kaukę apsupa kitos kaukės. <...>

Bendras kaukių dėvėjimas, bendri šokiai, „nežemiški“ ar „požeminiai“ riksmai Užgavėnių procesijoje liudija, kad į pasaulį įsiveržė visai kito matmens publika. Virtuali, pasakytume šiandien, arba iš antgamčio, kaip manyta anksčiau. Užgavėnės nieku gyvu nebuvo persirengėlių karnavalas, tai vėlyva apeiginė ritualo forma. Anksčiau tai buvo grupinis šokis su kaukėmis, prašant žvėrių dievų ir demonų ateiti į kaukės ištuštintas smegenis; manyčiau, kad Užgavėnių karnavalo esmė – meditaciniu šokiu nuasmeninti žmogų ir per kaukę atverti jį antgamčio personažui. Jeigu šoka grupė asmenų, galimas dalykas, jie provokuoja protėvių arba dievų nusileidimą per kaukes. <...>

Įrašykite į diktofoną savo kalbą. Įsirašyti savo kalbą verta, nes galima objektyviai įvertinti ir tobulinti kalbėjimo įgūdžius, didinti pasitikėjimą savimi. Tai patogus mokymosi būdas su grįžtamuoju ryšiu. Taip pat galima suprasti savo autentišką kalbėjimo stilių. Tad nieko nelauk, įsirašyk savo kalbą ir pasidalink ja su draugais ar mokytoju!